ซื้อบ้านบังคับคดี
ปัจจุบันการประมูลซื้อทรัพย์จากการขายทอดตลาด กรมบังคับคดี เป็นทางเลือกหนึ่งของผู้ที่ต้องการหาซื้อบ้านหรือบางคนก็มองเป็นโอกาสธุรกิจที่เข้ามาประมูลซื้อบ้านไปปรับปรุงและขายต่อได้
5 พ.ย. 2558

ปัจจุบันการประมูลซื้อทรัพย์จากการขายทอดตลาด กรมบังคับคดี เป็นทางเลือกหนึ่งของผู้ที่ต้องการหาซื้อบ้านหรือบางคนก็มองเป็นโอกาสธุรกิจที่เข้ามาประมูลซื้อบ้านไปปรับปรุงและขายต่อได้ 
โดยผู้ที่สนใจสามารถที่จะค้นหาทรัพย์ได้ที่เว็บไซต์ของกรมบังคับคดี www.led.go.th
การเตรียมตัวก่อนประมูลทรัพย์ขายทอดตลาด จากกรมบังคับคดี
1.ผู้ต้องการเข้าสู้ราคาลงชื่อ พร้อมที่อยู่ในสมุดรายงานการขายทอดตลาด
2.ผู้ที่เข้าสู้ราคาในนามบุคคลอื่น ต้องแสดงใบมอบอำนาจ ก่อนการขายทอดตลาด ถ้าไม่แสดงใบมอบอำนาจ เจ้าพนักงานบังคับคดีจะถือว่าผู้เข้าสู้ราคากระทำในนามของตนเอง 
3.การเข้าสู้ราคาใช้วิธีให้ราคาด้วยปากเปล่า หากเจ้าพนักงานบังคับคดีเห็นว่าราคาต่ำไป เจ้าพนักงานบังคับคดีมีอำนาจถอนทรัพย์ออกจากการขายทอดตลาดได้
4.เมื่อเจ้าพนักงานบังคับคดีเห็นราคาสมควรจะขานราคา พร้อมทั้งนับ 1-3 ในระหว่างนี้ผู้อื่นอาจเข้าสู้ราคาอีกได้ และก่อนที่เจ้าพนักงานบังคับคดีเคาะไม้ผู้ให้ราคาสูงสุด การขายทอดตลาดบริบูรณ์ เมื่อเจ้าพนักงานบังคับคดีขานราคา พร้อมทั้งนับ 3 และเคาะไม้
5.ผู้ซื้อทรัพย์จะต้องวางเงินเป็นประกันในการเสนอราคาเป็นจำนวนเงินคนละ 5 หมื่นบาท หรือตามที่เจ้าพนักงานบังคับคดีกำหนดไว้เป็นกรณีพิเศษ และหากซื้อได้ให้ถือว่าเป็นส่วนหนึ่งของการชำระราคาพร้อมทำสัญญาชำระเงินส่วนที่เหลือภายใน 15 วัน นับแต่วันซื้อเป็นต้นไป หรือสามารถขอขยายระยะเวลาการจ่ายเงินได้ไม่เกิน 3 เดือน
6.หากผู้ซื้อได้จากการขายทอดตลาดไม่วางเงินตามเงื่อนไข และเจ้าพนักงานบังคับคดีนำทรัพย์นั้น ขายทอดตลาดใหม่ได้ราคาต่ำกว่าราคาที่ผู้ซื้อเดิมให้ไว้ ผู้ซื้อเดิมจะต้องรับผิดชอบในส่วนที่ขาดพร้อมทั้งค่าใช้จ่ายที่เพิ่มขึ้น
การกำหนดราคาเริ่มต้นขายทอดตลาดครั้งที่ 1 จะใช้ราคาของคณะกรรมการกำหนดราคาทรัพย์เป็นราคาเริ่มต้น หากไม่มีจะใช้ราคาประเมินของฝ่ายประเมินราคาทรัพย์ เป็นราคาเริ่มต้น การขายทอดตลาดครั้งที่ 2 ราคาเริ่มต้น 90% ของราคาประเมิน และครั้งที่ 3 ราคาเริ่มต้นเป็น 80% และขายทอดตลาดครั้งที่ 4 และครั้งต่อๆ ไปจะกำหนดเริ่มต้น 70% ของราคาประเมิน